**Нацрт**

На основу члана 51а став 5. Закона о планирању и изградњи („Службени гласник РС“, бр. 72/09, 81/09-исправка, 64/10-одлука УС, 24/11, 121/12, 42/13-одлука УС, 50/13- одлука УС, 98/13- одлука УС, 132/14, 145/14 и 83/18) и члана ----- Статута општине/града -----------(навести назив и број службеног гласила), Скупштина општине/града ------------, на седници одржаној -----------2018. године, донела је

**ОДЛУКУ О ГЛАВНОМ УРБАНИСТИ**

**ОПШТИНЕ/ГРАДА ------------------**

**Предмет уређивања**

Члан 1.

Овом одлуком ближе се уређују положај, овлашћења, као и права и дужности главног урбанисте општине/града -------------- (у даљем тексту: главни урбаниста).

**Права и дужности главног урбанисте**

Члан 2.

Главни урбаниста:

* Координира израду просторних и урбанистичких планова које доноси Скупштина општине/града у складу са законом,
* Врши координацију рада између органа надлежног за послове урбанизма[[1]](#footnote-1) и јавних предузећа и других институција укључених у поступке израде и доношења планских докумената,
* Учествује у припреми програма уређивања земљишта у делу који се односи на доношење планских докумената,
* Разматра иницијативе за доношење планских докумената и о свом ставу обавештава орган надлежан за послове урбанизма ради даљег поступања,
* Заједно са органом надлежним за послове урбанизма одређује редослед и динамику доношења планских докумената,
* Сарађује са носиоцем израде плана у циљу обезбеђивања благовременог прибављања података о постојећој планској документацији, подлогама, посебним условима за заштиту и уређење простора, стању и капацитетима инфраструктуре и других података неопходних за израду планског документа,
* Сарађује са помоћником председника општине/градоначелника задуженим за област урбанизма[[2]](#footnote-2), усклађује и синхронизује активности које они предузимају,
* Сарађује са одговорним планером, односно одговорним урбанистом у току целог поступка израде планског документа,
* Сарађује са локалним удружењима урбаниста и архитеката, као и са другим заинтересованим субјектима,
* Сарађује и размењује искуства са главним урбанистима других, а посебно суседних јединица локалне самоуправе,
* Стара се о достављању плана Централном регистру планских докумената у року и на начин утврђен законом и подзаконским актом донетим на основу закона,
* Стара се о уредном вођењу и благовременом ажурирању локалног информационог система планских докумената и стања у простору,
* Стара се о благовременом објављивању планских докумената,
* Иницира обавезу расписивања урбанистичко-архитектонског конкурса за решење локација које су од значаја за општину/град и учествује у избору програмског, урбанистичког, композиционог или пејзажног решења за одређену локацију или идејно архитектонско решење за један или више објеката, као и партерно или пејзажно уређење делова или целине предметне локације,
* Прати стање у простору,
* Предузима и друге активности у циљу остваривања координације у поступцима израде и доношења планских докумената.

Члан 3.

Главни урбаниста има право да присуствује седницама Скупштине општине/града и учествује у расправи о предлогу планских докумената који су на дневном реду седнице.

**Овлашћења главног урбанисте**

Члан 4.

У поступку израде и доношења планских докумената, главни урбаниста је овлашћен да:

* код надлежних органа и јавних служби ургира достављање тражених податка, односно услова неопходних за израду планског документа,
* иницира покретање одговарајућег поступка против привредног друштва или другог правног лица које у поступку израде планског документа не објави сепарат и/или не достави у прописаном року тражене податке и услове за израду планског документа,
* иницира покретање одговарајућег поступка против одговорног службеног лица у надлежном органу управе ако не достави у прописаном року тражене податке и услове за израду планског документа.

**Положај главног урбанисте**

Члан 5.

Главни урбаниста је самосталан у свом раду и одговара за свој рад Скупштини општине/града.

Члан 6.

Главни урбаниста је по функцији председник Комисије за планове.

**Извештаји**

Члан 7.

Главни урбаниста подноси Скупштини општине/града редовни годишњи извештај о свом раду и стању у простору.

Главни урбаниста, по потреби, подноси посебне извештаје Скупштини општине/града о евентуалним проблемима у поступцима израде и доношења планских докумената са предлозима за њихово превазилажење.

**Именовање**

Члан 8.

Главног урбанисту именује Скупштина општине/града, на период од четири године, већином гласова од укупног броја одборника. (*алтернативно: већином гласова присутних одборника).*

По истеку мандата, главни урбаниста може бити поново именован на ту функцију.

Предлог за именовање може поднети Општинско/Градско веће, најмање ------ одборника и скупштинско стално радно тело надлежно за избор и именовања.

Предлог се подноси у писаној форми и мора бити образложен.

**Услови за именовање**

Члан 9.

Главни урбаниста може бити лице са стеченим високим образовањем, односно смером на академским студијама другог степена (дипломске академске студије – мастер, специјалистичке академске студије, специјалистичке струковне студије), односно на основним академским студијама у трајању од најмање пет година у области архитектуре и одговарајућом лиценцом издатом у складу са законом и најмање десет година радног искуства у области урбанистичког планирања и архитектуре.

**Престанак дужности**

Члан 10.

Главном урбанисти престаје дужност:

1. истеком мандата ако не буде поново изабран
2. на лични захтев
3. разрешењем
4. у другим случајевима утврђеним законом и другим прописима којима се уређује престанак функције, односно радног односа.

Разрешење

Члан 11.

Главни урбаниста може бити разрешен дужности ако неефикасно или несавесно обавља своју функцију.

Главног урбанисту разрешава Скупштина општине/града на начин и по поступку који је предвиђен за његово именовање.

**Радно-правни статус**

Члан 12.

Главни урбаниста може бити на сталном раду у општини/граду.

Главни урбаниста који заснује радни однос има право на плату и друга права по основу рада, у складу са прописима о радним односима и платама у органима јединица локалне самоуправе.

За обрачун плате главног урбанисте примењује се коефицијент утврђен прописима за секретара скупштине (*алтернативно: за члана општинског/градског већа*).

Главни урбаниста који није засновао радни однос има право на накнаду за вршење функције у складу са актом надлежног општинског/градског органа којим се уређују плате и друга примања изабраних, именованих и постављених лица.

**Обављање стручних послова**

Члан 13.

Стручне и административно-техничке послове за потребе главног урбанисте врши надлежна општинска/градска управа (*организациона јединица општинске/градске управе надлежна за послове урбанизма).*

***Алтернатива 1****. за став 1:*

*Стручне и административно-техничке послове за потребе главног урбанисте врши кабинет председника скупштине.*

***Алтернатива 2.*** *за став 1:*

*Стручне и административно-техничке послове за потребе главног урбанисте, врши служба главног урбанисте, образована актом о унутрашњем уређењу и систематизацији радних места, са делокругом утврђеним тим актом.*

Надлежна општинска/градска управа обезбеђује просторне, материјалне и техничке услове за рад главног урбанисте.

**Напомена**: уколико се прихвати алтернатива 2. за став 1. овог члана, став 2 овог члана треба брисати.

**Прелазна одредба**

Члан 14.

Скупштина општине/града именоваће главног урбанисту у року од 30 дана од дана ступања на снагу ове одлуке.

*Алтернатива: овај члан брише се*

**Завршна одредба**

Члан 15.

Ова одлука ступа на снагу осмог дана од дана објављивања у ......(навести назив службеног гласила општине/града).

**О б р з л о ж е њ е**

1. **Правни основ за доношење Одлуке**

Чланом 51а Закона о планирању и изградњи (даље у тексту Закон), којим је у основним цртама уређен интитут главног урбанисте, дато је овлашћење скупштини општине, односно града, односно града Београда, да ближе уреди положај, овлашћења, као и права и дужности главног урбанисте. Будући да је овим законом јасно одређен и доносилац и садржина овог акта, могуће је ову одлуку донети непосредном применом законског овлашћења, односно није нужна претходна разрада и прецизирање у статуту јединице локалне самоуправе. Из тог разлога, као правни основ за њено доношење, поред наведене законске одредбе, требало би навести само одговарајућу одредбу статута која у формално-правном смислу одређује скупштину као доносиоца свих одлука.

1. **Разлози за доношење Одлуке**

Институт главног урбанисте представља једну од значајнијих новина које је донео Закон о изменама и допунама Закона о планирању и изградњи из децембра 2014. године („Службени гласник РС“, број 132/2014). Ради се о потпуно новом инстутуту који, у сложен и детаљно уређен поступак израде и доношења планова, уводи још једног актера – главног урбанисту. Основни задатак главног урбанисте је координација у поступцима израде планских докумената, као и координација рада између органа надлежног за послове урбанизма и јавних предузећа и других институција укључених у поступке израде и доношења планских докумената. Будући да се у општинама и градовима, по правилу, истовремено израђује већи број планских докумената (на пример, у граду Београду у овом моменту се израђује око 150 планова), неопходно је да се поступци израде тих планова усклађују и синхронизују, дакле координирају. Такође, чињеница је да у поступку израде и доношења планских докумената, у складу са Законом и одговарајућим подзаконским актима (првенствено Правилником о садржини, начину и поступку израде планских докумената[[3]](#footnote-3)), учествују бројни органи, организације, јавна предузећа и друга правна лица, која у одговарајућим фазама поступка, у прописаним роковима, дају податке, услове, мишљења, односно сагласности. Осим органа надлежног за урбанизам, који је по Закону носилац израде планског документа, у поступку израде и доношења планског документа учествују и: јавна комунална предузећа, органи, организације и предузећа надлежни за заштиту животне средине, за заштиту водотокова, за заштиту од пожара, за образовање, здравство, културу, спорт, надлежни завод за заштиту културних добара и за заштиту природе и други учесници.

Посебно место и улогу у овом поступку има Комисија за планове која у складу са Законом врши стручну контролу планова (пре излагања на јавни увид), као и друге послове у поступку израде и доношења планског документа[[4]](#footnote-4). Према одредбама Закона, главни урбаниста је по функцији председник Комисије за планове, чиме је остварена чврста веза, односно јединство у контроли садржине и поступка израде и доношења планских докумената.

Имајући у виду изложено, а у циљу реализације поменутог законског овлашћења, припремљен је Модел одлуке о главном урбанисти, који би могао бити од помоћи надлежним стручним службама у припреми те одлуке. Посебно се напомиње да Законом није утврђен рок за доношење ове одлуке. Будући да је главни урбаниста истовремено и председник Комисије за планове, препорука је да се одлука не доноси, односно да се не примењује пре истека мандата Комисије за планове, како би се обезбедила усклађеност мандата главног урбанисте и мандата Комисије.

1. **Образложење предложених решења**

Модел одлуке садржи 15 чланова који чине основу за уређивање положаја, права, дужности и овлашћења главног урбанисте, а њихова даља разрада зависи од конкретних околности и потреба сваке јединице локалне самоуправе. У неким члановима су понуђена алтернативна решења, која су такође у оквиру Законом датог овлашћења, те је избор одговарајућег решења на јединици локалне самоуправе која буде усвајала одлуку.

Члан 1. Модела дефинише предмет ове одлуке на начин предвиђен ставом 5. члана 51а Закона о планирању и изградњи, јер обим ове одлуке не захтева даљу разраду и прецизирање у овом члану.

Чланом 2. Модела ближе су уређена права и дужности главног урбанисте. Прве две алинеје су преузете из Закона, са незнатно измењеним, односно прилагођеним текстом. У првој алинеји извршено је само прецизирање појма планског документа који, према Закону, подразумева просторни и урбанистички план (врсте просторних и урбанистичких планова које доноси јединица локалне самоуправе делимично се разликују, па их свака јединица локалне самоуправе може у овом члану детаљније одредити - на пример, генерални урбанистички план доносе само градови а не и општине, регионални просторни план доноси само град Београд а не и остале јединице локалне самоуправе). Одредбу из алинеје 2. овог члана, такође би требало прилагодити начину организовања општинске/градске управе (једна или више општинских управа), а у Моделу је коришћен законски термин: орган надлежан за послове урбанизма.

Већ је речено да се у јединици локалне самоуправе по правилу истовремено израђује више планских докумената – како оних чије је доношење предвиђено одговарајућим програмом, тако и оних који се израђују на иницијативу заинтересованог правног или физичког лица. Са циљем да се усмери и олакша обављање послова главног урбанисте, предвиђене су одређене активности које главни урбаниста предузима у поступцима који претходе доношењу одлука о изради планског документа, као што су: учешће у припреми програма за уређивање земљишта у делу који се односи на доношење планова (алинеја 3.), разматра иницијативе за доношење планова и, заједно са надлежним органом, одређује приоритете, односно редослед и динамику доношења планских докумената (алинеје 4. и 5.).

Будући да координација подразумева остваривање сарадње са субјектима чији рад се координира, предложени су разни облици сарадње коју би требало да остварује са учесницима у овом поступку (алинеје 6-10). Посебно скрећемо пажњу на потребу успостављања сарадње са главним урбанистима других јединица локалне самоуправе (начело хоризонталне координације), као и са одговарајућим помоћником председника општине/градоначелника који је у већини локалних самоуправа постављен на основу Закона о локалној самоуправи. Уколико се општина/град определи да задржи овог помоћника, што је могуће али није обавезно (једино град Београд има обавезу да у Градској управи постави градског архитекту), неопходно је ускладити и прецизирати послове које сваки од њих обавља како не би дошло да дуплирања, односно „преклапања“ тих послова.

Претходно изложена права и дужности главног урбанисте везана су за припрему, израду и доношење планскг документа, што произлази из послова ради чијег је обављања и установљен овај нови институт. Међутим, сматрамо целисходним да главни урбаниста обавља и одређене послове након доношења планског документа, а који су примерени његовом положају и улози. Из тог разлога, Моделом је предложено да се главни урбаниста стара о достављању планског документа Централном регистру, вођењу локалног информационог система планских докумената, као и о благовременом објављивању донетих планова (алинеје 11-13). Такође, обзиром на компетентност главног урбанисте, предвиђена је могућност да иницира обавезу расписивања урбанистичко-архитектонског конкурса (алинеја 14) .

Чланом 3. Модела предвиђено је још једно право главног урбанисте произашло из његове улоге у поступку припреме и доношења планова – да присуствује седницама скупштине и учествује у расправи, без права одлучивања, приликом усвајања планских докумената.

Предложена овлашћења главног урбанисте (члан 4.) такође су опредељена карактером послова које обавља. Овлашћење да ургира достављање тражених података, односно услова, саставни је део и претпоставка за успешну координацију, а могућност иницирања одговарајућих поступака који се покрећу по пријави урбанистичког инспектора обезбеђује ефикасност у обављању послова главног урбанисте. Наиме, чињеница је да број урбанистичких инспектора који врше инспекцијски надзор у области урбанизма није довољан и да не обезбеђује комплетан увид у рад свих учесника у сваком поступку израде планова. Обзиром да у обављању својих послова главни урбаниста долази до сазнања и података о евентуалним пропустима у поступку израде планског документа, дато му је овлашћење да о томе обавести надлежног инспектора ради предузимања мера на које је овлашћен (по Закону, ови поступци се покрећу искључиво по пријави урбанистичког инспектора).

Главни урбаниста је самосталан у раду и за свој рад одговара само скупштини која га је именовала на ту функцију (члан 5.). Следствено томе, предвиђена је обавеза главног урбанисте да скупштини општине/града подноси извештај о свом раду. Осим редовног, годишњег извештаја, предвиђена је могућност да скупштини подноси посебне извештаје о проблемима у поступцима израде и доношења планова, с тим што је дужан да предложи и начин за њихово превазилажење (члан 7.). Одредба члана 6. Модела, која употпуњује положај главног урбанисте, дословно је преузета из Закона.

Моделом је такође прецизиран, односно ближе уређен поступак и услови за именовање главног урбанисте, престанак дужности, разрешење главног урбанисте, као и радно-правни статус и начин обављања стручних и административно-техничких послова (чл. 8-13). Предложена решења представљају један од могућих начина уређивања ових питања, па је ствар оцене сваке јединице локалне самоуправе да ли ће их уредити на предложени или на неки други начин.

Изменама и допунама Закона о планирању и изградњи из 2018. године („Службени гласник Републике Србије“ бр.83/2018) предвиђена је могућност оснивања организационе јединице главног урбанисте. Овим Моделом, у члану 13, као једна од алтернатива, дата је могућност оснивања **службе главног урбанисте**, с тим да се актом о унутрашњој организацији – Правилником о организацији и систематизацији радних места у општинској/градској управи, правобранилаштву, стручним службама и посебним организацијама, ближе уређује делокруг службе главног урбанисте и друга питања од значаја за њен рад (број службеника у служби, опис послова, услови и друго).

Прелазном одредбом (члан 14.) одређен је рок у којем Скупштина треба да именује главног урбанисту, с тим што је дата и алтернативна варијанта да се ово питање уопште не уређује. Наиме, већ је истакнуто да приликом доношења ове одлуке треба водити рачуна о мандату Комисије за планове, чији је председник главни урбаниста по функцији. Основно предложено решење одговара оним јединицама локалне самоуправе у којима је пред истеком мандат Комисије, односно које ће одложити доношење ове одлуке до истека мандата постојеће Комисије за планове. Алтернативно решење одговара оним јединицама локалне самоуправе које намеравају да одмах донесу ову одлуку, али да главног урбанисту именују по истеку мандата постојеће Комисије за планове (вероватно на истој седници на којој ће образовати нову Комисију за планове).

Завршном одредбом одређено је ступање на снагу ове одлуке, у складу са чланом 196. Устава РС.

1. Општинска/Градска управа надлежна за послове урбанизма (ако је образовано више општинских/градских управа), односно организациона јединице Општинске/Градске управе надлежна за послове урбанизма (ако је општинска/градска управа организована као јединствен орган) [↑](#footnote-ref-1)
2. Ако је постављен у конкретној јединици локалне самоуправе [↑](#footnote-ref-2)
3. „Службени гласник РС“, бр. 31/2010, 69/2010 и 16/2011 [↑](#footnote-ref-3)
4. *Комисија за планове:*

   * *обавља рани јавни увид и јавни увид*
   * *даје претходно мишљење на одлуку о изради планског документа органу надлежан за њено доношење*
   * *врши стручну контролу нацрта планског документа пре излагања на јавни увид (проверу усклађености планског документа са планским документима ширег подручја, одлуком о изради, законом, стандардима и нормативима, као и проверу оправданости планског решења)*
   * *по извршеној стручној контроли саставља извештај, који чини саставни део образложења планског документа*
   * *сачињава извештај о извршеном јавном увиду планског документа, који садржи податке о извршеном јавном увиду, са свим примедбама и одлукама по свакој примедби.*
   * *У случају да након јавног увида у нацрт планског документа, утврди да усвојене примедбе суштински мењају плански документ, доноси одлуку којом се носиоцу израде налаже да изради нови нацрт планског документа,*
   * *размотра примедбе и сугестије са јавне презентације урбанистичко пројекта, врши стручну контролу и утврђује да ли је урбанистички пројекат у супротности са планом ширег подручја, о чему сачињава писмени извештај са предлогом о прихватању или одбијању урбанистичког пројекта.*

   [↑](#footnote-ref-4)